Matvælastofnun hefur hætt rannsókn á hrosshaus sem festur var á níðstöng á Skrauthólum á Kjalarnesi þar sem hesturinn virðist hafa verið aflífaður á mannúðlegan hátt. Lögreglan heldur rannsókn áfram. Nágrannar Sólsetursins eru orðnir langþreyttir á aðgerðarleysi yfirvalda á starfseminni sem þar er.
Fólkið sem býr á Skrauthólum 2 og 3 hefur bent á að brotalamir séu á starfseminni á Skrauthólum 4, sem nefnist Sólsetrið. Tölvupóstar hafa verið sendir til fjölmargra starfsmanna í borgarkerfinu auk borgarfulltrúa. Þar er óskað svara við mörgum spurningum, meðal annars hvort heimilt sé að reka gististarfsemi í strætisvögnum á Skrauthólum 4, hvort heimilt sé að halda skemmtanir gegn gjaldi og hvort heimilt sé að vera með opinn eld í skógarrjóðri nálægt lóðamörkum. Þá eru margar spurningar sem snúa að heilbrigðismálum.
Hvernig hefur ykkur gengið að fá svör. Það hefur gengið bölvanlega. Við erum búin að senda pósta og vera í sambandi við eina 15 aðila hjá Reykjavíkurborg, Slökkvilið og Slökkviliðsstjóra sjálfan, sýslumann, lögreglu. Það er bara eins og oft er með þessa opinberu aðila að þeir benda á svolítið hver á annan og málið er út fyrir rammann og þá er bara þægilegast að ýta því bara áfram eða hunsa og koma þeim á næsta aðila. Við höfum fengið lítil svör og litla leiðbeiningu um hvert eigi að snúa okkur í þessu máli.
Sem fyrr segir eru athugasemdirnar margar. Guðni segir að fjölskyldunni hafi brugðið þegar hrosshausinn á níðstönginni fannst. Í nafnlausu bréfi var hann beðinn afsökunar, málið tengdist ekki fjölskyldu hans.
Við teljum þó ljóst að standa fyrir veitingasölu, samkomu, gistingu og að 15 manns búi í gömlum úthúsum og ónýtum ökutækjum hljóti að skarast á við lög og reglur. Við höfum bent á mörg atriði þar að lútandi en það virðist ekki nóg
Við teljum að það hljóti að vera kominn tími til að stoppa. Enda er það nú þannig að þegar 12-14 manns búa í svona fjölskyldukölti saman að þá myndast ástand sem er bara óviðundandi fyrir okkur borgarana og nágrannana og við viljum að yfirvöld skerist í leikinn og verndi okkur borgarana sem viljum bara búa okkar eðlilega lífi í sveitinni en það hefur algjörlega brugðist.